**Daugiau kaip 30 būrelių po vienu stogu: Vilniaus „Akropolyje“ šurmuliuos vaikų būrelių ir užimtumo mugė**

**Prasidėjus naujiems mokslo metams, daugeliui tėvų bei globėjų vėl iškyla klausimas – į kokius būrelius leisti vaikus. Ekspertų teigimu, nors nuo popamokinės veiklos gausos raibsta akys, renkantis reikėtų ne tik įvertinti vaiko pomėgius, bet ir išlaikyti balansą tarp protinės bei fizinės veiklos.**

„Psichologai dažnai pabrėžia, kad renkantis būrelius vaikams, svarbi jų įvairovė. Jei vaikas yra aktyvus, mėgsta sportuoti, tai nereiškia, kad visa jo popamokinė veikla ir turi suktis vien tik apie skirtingus sportinius užsiėmimus“, – sako nuo 2016-ųjų vaikų būrelių ir užimtumo muges organizuojanti Meda Kubilienė.

Pasak jos, renkantis būrelius rekomenduojama derinti protinę, kūrybinę veiklą su aktyviais užsiėmimais. Pastarieji vis labiau aktualūs, nes daugumai vaikų trūksta fizinio aktyvumo.

„Būreliai turėtų tenkinti skirtingus vaikų poreikius. Planuojant popamokines veiklas reikėtų įtraukti tiek fizinio lavinimo, tiek ramius, protinei ar kūrybinei veiklai skirtus būrelius. Pavyzdžiui, jei vaikas jau lanko dailės ar programavimo būrelį, kitas užsiėmimas galėtų būti labiau aktyvus – krepšinis, futbolas, karatė ir panašiai. Svarbiausia jausti vaiką, jo poreikius ir nepatikus nebijoti keisti užsiėmimo kitu. Tik per praktiką vaikas atras tai, kas jam labiausiai tinka ir patinka“, – sako M. Kubilienė.

Nuo būrelių intensyvumo priklauso ir kiek jų lankyti, pastebi pašnekovė: „Įprastai tėvai ar globėjai renkasi, kad vaikai lankytų bent porą būrelių. Vis dėlto, jei kažkuris būrelis organizuojamas kelis kartus per savaitę, vertėtų įsivertinti, ar vaikui tenkantis krūvis nėra per didelis. Svarbu palikti vaikams laiko ne tik pamokoms ruošti, bet ir elementariam poilsiui – pažaisti su draugais, paskaityti knygą ar tiesiog leisti panuobodžiauti.“

**Kvies būrelius čia pat išbandyti**

Rugsėjo 7-8 dienomis prekybos ir pramogų centre „Akropolis“ Vilniuje vyks Būrelių ir užimtumo mugė, kurios metu vaikai galės ne tik išsirinkti norimas veiklas po pamokų, bet ir čia pat gyvai išbandyti dalį užsiėmimų.

„Nors dauguma reikalingų priemonių ir kitų pirkinių naujiems mokslo metams įsigyjami gerokai iki rugsėjo 1-osios, tuo pasiruošimas naujam sezonui dažniausiai nesibaigia. Įprasta, jog rugsėjo pradžioje pradedamas dėliotis vaiko užimtumas ir aktyviau dairomasi kuo vaiką užimti po pamokų. Džiaugiamės galėdami prekybos ir pramogų centro lankytojus pakviesti patogiai, vienoje erdvėje susipažinti su šiuo metu Vilniuje siūloma būrelių įvairove ir čia pat atrasti, kas labiausiai patinka ir tinka“, – sako „Akropolis Group“ Rinkodaros ir komunikacijos vadovas Dominykas Mertinas.

Pasak organizatorių, Būrelių ir užimtumo mugės metu netruks įvairių užsiėmimų – nuo sportinių veiklų iki integruotų veiklų bei edukacijų.

„Dvi dienas vyksiančios mugės metu bus galima pamatyti gimnastikos, parkūro, oro akrobatikos, karatė būrelių atstovų pasirodymus, išmėginti jėgas krepšinio kamuolio varymo (angl. dribling) konkurse. Jaunieji dailininkai galės išbandyti tapybą ant vandens, mokytis grimo paslapčių. Vaikų taip pat laukia kūrybinio konstravimo dirbtuvės su japonišku edukaciniu konstruktoriumi „LaQ“ bei „LEGO“, detektyviniai galvosūkiai ir dar daugybė kitų įdomių veiklų“, – vardina Vilniaus „Akropolyje“ vyksiančios Būrelių ir užimtumo mugės organizatorė M. Kubilienė.

Tarp daugiau nei 30 renginio dalyvių – „Robotikos mokykla“, „Šeimos erdvė“, „Mokslo šviesa“, „Mano klasė“, „Mažoji medicinos mokykla“, „Bricks4Kidz“, Vilniaus miesto sporto mokykla „Sostinės tauras“, „Japoko“, „iLapė“, „Detektyvų klubas“, „Vilniaus krepšinis“, Nacionalinis muziejus Lietuvos Didžiosios Kunigaikštystės valdovų rūmai, „Atrask sportą“, „Riterių futbolo akademija“, „Kūdikių ir vaikų gimnastikos mokykla“, „DALI akademija“, karatė mokykla „Baltas vilkas“, modelių mokykla „MPodiumas“, teatro ir kino mokykla „INSITI Artistų Namai“, visuomeninė organizacija „Vienybė – mūsų striprybė“, fėjų slėnio „Pasakų pasaulis“, rankų šešėlių teatras „Budrugana Lietuva“, „RAI Academy“, „Suzuki akademija“, Oligeni karališkoji asmeninio potencialo mokykla, „A2 padel academy“, „Stagecoach Vilniaus miuziklo mokykla“ ir kiti.

Būrelių ir užimtumo mugė vyks rugsėjo 7-8 d. nuo 10 iki 19 val. Vilniaus „Akropolio“ 2-ame aukšte.

***Apie „Akropolis Group“:***

*Baltijos šalyse pirmaujanti prekybos ir pramogų centrų vystymo ir valdymo bendrovė „Akropolis Group“ valdo prekybos centrų vystymo ir valdymo paslaugų įmones Lietuvoje ir Latvijoje. Lietuvoje „Akropolis Group“ valdo prekybos ir pramogų centrus „Akropolis“ Vilniuje, Klaipėdoje ir Šiauliuose, Latvijoje – „Akropole Riga“ ir „Akropole Alfa“ Rygoje.*

*Daugiau informacijos:*

*Aistė Jankūnaitė*

*+370 614 55468 / aiste@ideaprima.lt*

*„Akropolis Group“ atstovė žiniasklaidai*

*IDEA PRIMA Projektų direktorė*